DS «Gann» (1903)

DS «Sandnæs», senere DS «Gann», var i perioden 1903–1951 et kystruteskip tilhørende Sandnæs Dampskibs-Aktieselskab, Sandnes. Skipet var bygget som «Sandnæs» for å gå i nattruten Sandnes-Stavanger-Haugesund-Bergen i samseiling med Det Stavangerske Dampskibsselskabs nattruteskip, men allerede i 1914 satte Sandnæs Dampskibs-Aktieselskab inn et nytt og større nattruteskip i ruten. Dette skipet overtok også navnet «Sandnæs». Som «Gann» fikk det eldre skipet deretter en svært lang karriere som reserveskip for eierselskapets seiling i nattruten og ble også i perioder utleid til andre ruteselskap. I 1951 ble «Gann» solgt til Rogaland Sjøguttskole for bruk som denne institusjonens første skoleskip. Gamle «Gann» ble opphugget i 1957, men Rogaland Sjøguttskoles mange senere skoleskip har alle videreført navnet «Gann».

DS «Sandnæs»
 Mai 1903: Levert fra Stavanger Støberi & Dok, Stavanger (byggenr. 43) som kystruteskip  «Sandnæs» til Sandnæs Dampskibs-Aktieselskab, Sandnes. Skipet kostet kr.185 000. DS «Sandnæs» ble satt inn i nattruten Sandnes-Stavanger-Haugesund Bergen i samseiling med Stavangerske. Den avløste her eierselskapets eldre DS «Sandnæs» som nå ble solgt.

DS «Gann»
 1914: Omdøpt «Gann» da eierselskapets nye nattruteskip «Sandnæs» ble levert. «Gann» ble nå reserveskip.
 1927: Ombygd og modernisert. Brønnen i fordekket overbygget.  brt:433
 Mars 1927: Satt inn i kystrute Sandnes-Stavanger-Oslo i skarp konkurranse med Stavangerskes skip på samme strekning. Dette utløste en «rutekrig» mellom de to selskapene. Konflikten ble først løst av Handelsdepartementet i 1930.
 4.1930: Trukket ut av ruten. Benyttet som reserveskip.
 193x: Utleid bort til Fylkesbaatane i Sogn og Fjordane for bruk i hurtigruten  Bergen-Høyanger / Balestrand. Også benyttet i andre av Fylkesbaatanes ruter ved trafikktopper eller når dette selskapets egne skip var på verksted.
 Juni 1940: Etter tapet av eierselskapets kystruteskip «Jadarland» (og fordi «Sandnæs» var rekvirert av tyske myndigheter), ble «Gann» satt inn i nattruten Stavanger-Bergen fast. Nattruteseilingene ble under krigen utført som dagrute.
 1951: «Gann» ble sammen med eierselskapets andre reserveskip «Soma» utleid som hotellskip i forbindelse med Kristiansands 300-årsjubileum.

Skoleskipet MS «Gann»
 1951: Solgt til Rogaland Sjøguttskole / v. Unge Sjømenns Kristelige Forening, Stavanger for kr.150 000. Ombygd til skoleskip. Brt:461. Motor montert: 6syl 4tev National dieselmotor 500bhk (1943)  10 knop.
 Januar 1957: solgt til Stavanger Skibs-Ophugnings Co. AS, Buøy i Stavanger for opphugging.
 1957: Eier flyttet opphuggingsvirksomheten til Grimstad og endret navn til Norsk Skipsopphugnings Co. AS. Opphugget. Motoren ble demontert og havnet i 1962 i snurperen «Elgøy».

Kilder
 Artikkel om Sandnæs Dampskibs- Aktieselskab av Per Alsaker i tidsskriftet «Skipet» 4.1991.
 Axel Kühn / Marine News

Kategori:Norske dampskip
Kategori:Sjøfart i Rogaland
Kategori:Sjøfart i Vestland
Kategori:Sandnes havn
Kategori:Stavanger havn
Kategori:Haugesund havn
Kategori:Bergen havn
Kategori:Hjemmeflåten
Kategori:Skip fra 1903
Kategori:1903 i Norge
Kategori:Skip bygget ved Stavanger Støberi & Dok
Kategori:Artikler i sjøfart-prosjektet